สหรัฐฯ - นาโต้ ยืนยันไม่พบหลักฐานรัสเซียถอนทหาร
NATO secretary general urged Russia to opt for ‘diplomacy over confrontation’ in Ukraine crisis
รัฐมนตรีว่าการกระทรวงการต่างประเทศสหรัฐฯ แอนโทนี บลิงเคน กล่าวกับรายการ Good Morning America ของสถานีเอบีซีในวันพุธว่า น่าเสียดายที่รัสเซียยังมิได้ทำตามที่พูดไว้ และยังไม่เห็นสัญญาณของการถอนทหารอย่างมีนัยสำคัญแต่อย่างใด "ในทางตรงกันข้าม เรากลับเห็นการเคลื่อนกำลังทหารของรัสเซียบริเวณพรมแดนยูเครน" ทางด้านเลขาธิการองค์การนาโต้ เยนส์ สโตลเทนเบิร์ก กล่าวกับผู้สื่อข่าวที่กรุงบรัสเซลล์ว่า การเคลื่อนไหวทางทหารของรัสเซียในขณะนี้ยังไม่สามารถยืนยันได้ว่ามีการถอนกำลังทหารจริง และในการถอนกำลังบางส่วนออกจากพื้นที่หนึ่งก่อนหน้านี้ ได้มีการทิ้งยุทโธปกรณ์บางส่วนเอาไว้ทำให้สามารถเคลื่อนกำลังกลับเข้าไปใหม่ได้ทันที เลขาธิการนาโต้ระบุด้วยว่า รัสเซียยังคงสั่งสมกำลังทหารเพิ่มขึ้น แต่ตนหวังว่าในที่สุดรัสเซียจะตัดสินใจเข้าสู่การเจรจาและเลือกแนวทางทางการทูตมากกว่าการเผชิญหน้า อย่างไรด็ตาม เยนส์ สโตลเทนเบิร์ก เน้นย้ำว่า รัสเซียไม่มีอำนาจตัดสินว่าประเทศใดที่จะสามารถเข้าร่วมเป็นสมาชิกองค์การนาโต้ แต่สมาชิกนาโต้ทั้ง 30 ประเทศจะเป็นผู้ตัดสินใจเอง ขณะเดียวกัน โฆษกรัฐบาลรัสเซีย ดมิทรี เพสคอฟ กล่าวในวันพุธว่า ประธานาธิบดีวลาดิเมียร์ ปูติน เลือกที่จะกลับสู่การเจรจากับชาติตะวันตก และยินดีต่อท่าทีของประธานาธิบดีโจ ไบเดน ที่ต้องการให้เกิดการเจรจาเพื่อหาทางออกในเรื่องนี้เช่นกัน เมื่อวันอังคาร ปธน.ไบเดน ร่วมการแถลงข่าวที่ทำเนียบขาวและกล่าวว่า โอกาสที่รัสเซียจะเดินหน้าบุกยูเครนนั้นยังคงมีอยู่ และรัฐบาลสหรัฐฯ ยังไม่สามารถยืนยันคำอ้างของรัสเซียว่า ได้ทำการถอนทหารบางส่วนของตนออกจากแนวชายแดนที่ติดกับยูเครนแล้ว